Jesaya 24 | Beibele Inthaneteng | Phetolelo ya Lefase le Lefsa
24 Jehofa o senya naga gomme o a e šwalalanya,+ o fetotše ponagalo ya yona+ a gašanya badudi ba yona.+ 2 Batho ba tla welwa ke tše di welago moperisita; mohlanka o tla welwa ke tše di welago mong wa gagwe; mohlanka wa mosadi o tla welwa ke tše di welago mohumagadi wa gagwe; moreki o tla welwa ke tše di welago morekiši; moadimiši o tla welwa ke tše di welago moadimi; yo a amogelago tswalo o tla welwa ke tše di welago yo a lefago tswalo.+ 3 Ruri naga e tla senywa ya ba ya hulwa,+ gobane le ke lentšu leo Jehofa a le boletšego.+ 4 Naga e a lla,+ e omile. Naga e enywago e ponne, e omile. Bahlomphegi ba naga ba fedile.+ 5 Ge e le naga e šilafaditšwe ke badudi+ ba yona, ka gobane ba tshetše melao,+ ba fetoša taelo+ gomme ba senya kgwerano ya neng le neng.+ 6 Ke ka lebaka leo thogako e jelego naga,+ gomme bao ba dulago go yona ba bonwago molato. Ke ka lebaka leo palo ya badudi ba naga e fokotšegilego gomme go šetše batho ba sego kae.+ 7 Beine e mpsha e a lla, morara o ponne+ gomme bohle ba dipelo tše di bego di thabile ba a fegelwa.+ 8 Go hlalala ka meropa go kgaoditše, lešata la bao ba thabilego kudu le kgaoditše gomme go hlalala ka harepa go kgaoditše.+ 9 Ba nwa beine go se koša; bjala bo babela bao ba bo nwago. 10 Motse o lahlilwego o phušotšwe;+ dintlo ka moka di tswaletšwe gore di se tsenwe. 11 Go a lliwa mekgotheng ka baka la go hloka beine. Lethabo ka moka le fedile; go hlalala ga naga go fedile.+ 12 Motseng go šetše dimaka; kgoro e pšhatlagantšwe ya ba mokgobo wa nthogorogo.+ 13 Nageng le merafong go tla ba bjalo ka ge go hlohlorwa mohlware,+ gwa ba bjalo ka ge go budutšwa nakong ya ge go feditšwe go fula diterebe.+ 14 Ba tla hlaboša mantšu a bona, ba tla goelela ka lethabo. Ba tla lla ka go hlaboša ba le lewatleng ka baka la bogolo bja Jehofa.+ 15 Ke ka lebaka leo seleteng sa seetša*+ ba tla tagafatšago Jehofa,+ ba tagafatše leina la Jehofa,+ Modimo wa Isiraele, dihlakahlakeng tša lewatle. 16 Re kwele dikoša go tšwa pheletšong ya naga,+ di re: “Letago la Moloki!”+ Eupša ke re: “Ke otile,+ ke otile! Ke wa madimabe! Baradia ba dirile boradia.+ Baradia ba radiile ka boradia.”+ 17 Wena modudi wa naga, o emetšwe ke letšhogo le molete gotee le moreo.+ 18 Mang le mang yo a tšhabago mokgoši wa selo se se tšhogilego, o tla wela ka moleteng gomme mang le mang yo a tšwago ka moleteng o tla tanywa ke moreo.+ Mašoba a legodimo a tla bulwa+ gomme metheo ya naga e tla šišinyega.+ 19 Ruri naga e pšhatlagane, e šišinyegile e bile e a thekesela.+ 20 Ruri naga e thekesela wa motho yo a tagilwego, e akgaakgegile go etša mokutwana.+ E imelwa ke dikarogo tša yona+ gomme e tla wa moo e ka se sa hlwago e ema gape.+ 21 Mohlang woo Jehofa o tla tliša kahlolo ya gagwe godimo ga madira a legodimo ao a lego legodimong le godimo ga dikgoši tša lefase tšeo di lego lefaseng.+ 22 Ba tla kgoboketšwa go etša bagolegwa ge ba kgobokeletšwa moleteng+ gomme ba tswalelelwa moleteng wa kgolego wa leswiswi;+ ba tla lekolwa ka morago ga matšatši a mantši.+ 23 Kgwedi e tletšego e hlabja ke dihlong gomme letšatši le le phadimago le lewa ke dihlong,+ ka gobane Jehofa wa madira ke kgoši+ ya letago Thabeng ya Tsione+ le Jerusalema ka pele ga batho ba bagolo ba setšhaba sa gagwe.+
^ Go bonagala e le selete sa ka bohlabela.